《题张侍郎子大朴园图》
清代·励杜讷

金谷已榛芜，平泉谁继作。繁华销歇只转瞬，永世长存惟淡泊。

司马功成恣燕间，胸中自有真丘壑。一区别业隔尘嚣，萦带河流负城郭。

寻常花木缀青幽，几楹轩槛辞丹雘。粳稻千畦绿映墙，芙渠十里香侵幕。

无边野趣供流连，偶尔壶觞留太仆。清白高风奕叶传，太史声华在木天。

朴园先生绳祖武，蓬山虎观资仪矩。言会昌时未易酬，故园久侍烟霞主。

松菊栽培插竹篱，扫除三径开蔬圃。总是象贤师俭意，不增一椽与尺土。

缅怀先泽梦游频，却喜王蒙写逼真。滏原风景原殊绝，衬贴林亭照耀人。

展卷低回生远思，何时卜宅结芳邻。

作者简介：（1628—1703）清直隶静海人，字近公。康熙间举鸿博，授编修，官至刑部右侍郎。善书，曾预修《世祖实录》。直禁廷二十余年，无纤芥过失。卒谥文恪。